Man buite casino geskiet, beroofArgieffoto: SAPD/Facebook ŉ Man wat glo van ŉ bank af deur ŉ groep rowers agtervolg is, is Woensdag in die parkeergebied van die Suncoast Casino in Durban geskiet en van sowat R150 000 beroof. ŉ Verslaggewer van News24 was op die toneel waar hy meegedeel is dat die man glo R150 000 van die Standard Bank in Kingsmead onttrek het. Hy is glo deur rowers tot by die casino agtervolg waar hulle hom oorval het. Na wat verneem word wou die verdagtes hom met ŉ skerp voorwerp aanval. Die man het hom glo verset en is in die arm en been geskiet, voordat die rowers met hul buit gevlug het. Kyle van Reenen, woordvoerder van Crisis Medical, het gesê die man het twee koeëlwonde opgedoen en is in ŉ stabiele toestand in die St. Augustine-hospitaal. Maj. Thulani Zwane, polisiewoordvoerder, het die voorval bevestig en gesê niemand is nog in verband met die voorval in hegtenis geneem is nie. Volgens Zwane is die polisie op soek na drie verdagtes. Nicole East, woordvoerder van die casino, het bevestig dat ŉ besoeker vroeër die dag buite die hotel beroof is deur mans wat hom glo van ŉ bank af agtervolg het. “Die polisie en nooddienste is dadelik ontbied,” het East gesê. News 24